**Informatīvais ziņojums „Par izmēģinājumprojekta „Profesionālās tālākizglītības programmu īstenošana bezdarbniekiem valsts vai pašvaldību dibinātās izglītības iestādēs” īstenošanu”**

Rīga, 2015

**Saturs**

[1. Informatīvā ziņojuma izstrādes pamatojums 3](#_Toc411246698)

[2. Situācijas apraksts 3](#_Toc411246699)

[3. Izmēģinājumprojektā konstatētās problēmas 8](#_Toc411246700)

[4. Uz pieprasījumu virzīta pakalpojuma sniegšana 9](#_Toc411246701)

[5. Turpmākā rīcība 11](#_Toc411246702)

[Pielikums 14](#_Toc411246703)

# 

# 1. Informatīvā ziņojuma izstrādes pamatojums

Izmēģinājumprojekts „Profesionālās tālākizglītības programmu īstenošana bezdarbniekiem valsts vai pašvaldību dibinātās izglītības iestādēs” (turpmāk – izmēģinājumprojekts) ieviests, pamatojoties uz Ministru kabineta (turpmāk – MK) 2013. gada 21. maija sēdes protokola Nr.30 53.§ doto uzdevumu – Labklājības ministrijai sadarbībā ar Izglītības un zinātnes ministriju uzsākt izmēģinājumprojektu, lai aprobētu iespējamu turpmāku sadarbības modeli bezdarbnieku sagatavošanai darba tirgum, kura ietvaros tiktu nodrošināta bezdarbnieku apmācību īstenošana noteiktās profesionālās tālākizglītības programmās valsts dibinātajās profesionālās izglītības iestādēs (PII), kuru infrastruktūras uzlabošana veikta no Eiropas Reģionālās attīstības fonda (ERAF) līdzekļiem (turpmāk – izglītības iestādes), tajā skaitā izmantojot arī Pasaules Bankas veiktā pētījuma "Latvija: kurš ir bezdarbnieks, ekonomiski neaktīvais un trūcīgais?" (turpmāk – PB pētījums) rezultātus par bezdarbnieku apmācību pasākumu analīzi un nodrošinot valsts izglītības iestāžu motivāciju uzturēt augstas kvalitātes apmācības procesu.

Atbilstoši iepriekš minētajam, informatīvā ziņojuma **mērķis** ir noteikt turpmāko rīcības modeli bezdarbnieku tālākizglītības organizēšanai sadarbībā ar valsts PII un turpmāk nepieciešamos grozījumus normatīvajos aktos.

# 2. Situācijas apraksts

**No 2014. gada 19. janvāra līdz 31. decembrim** Nodarbinātības valsts aģentūra (turpmāk – Aģentūra) īstenoja izmēģinājumprojektu sadarbībā ar profesionālās izglītības iestādēm ar mērķi profesionālās tālākizglītības programmu apguvē iesaistīt 200 bezdarbniekus (bezdarbnieku grupu komplektēšana tika organizēta līdz 2014. gada 30. jūnijam). Normatīvie akti, saskaņā ar kuriem tika īstenots izmēģinājumprojekts, ir uzskaitīti ziņojuma pielikumā.

Izglītības programmas tika atlasītas no Labklājības ministrijas Apmācību komisijas (detalizētāka informācija par komisiju ir sniegta ziņojuma pielikumā) apstiprinātā apmācību jomu un profesiju saraksta, kurā nepieciešams veikt bezdarbnieku apmācību, pārkvalifikāciju un kvalifikācijas paaugstināšanu (turpmāk – apmācību saraksts), ievērojot nosacījumu, ka izglītības programmām ir jātiek īstenotām tajās valsts izglītības iestādēs, kurās ir veiktas ERAF infrastruktūras investīcijas, kas būtiski ierobežoja izmēģinājumprojekta programmu un izglītības piedāvājuma klāstu. Izmēģinājumprojektā tika piesaistīta arī viena pašvaldības izglītības iestāde – Jelgavas Amatu vidusskola, jo tajā ir veiktas ERAF investīcijas, kā arī to īstenotās programmas sakrīt ar Labklājības ministrijas Apmācību komisijas sarakstā esošajām.

Ņemot vērā to, ka izmēģinājumprojektā tika noteiktas konkrētas valsts un pašvaldību izglītības iestādes un tālākizglītības programmas (skat. 1.tabulu), Aģentūra neveica iepirkumu procedūru, kā tas notiek attiecībā uz profesionālās tālākizglītības programmu īstenošanu bezdarbniekiem ar kuponu metodi.

Izmēģinājumprojekta mērķa grupa bija bezdarbnieki, kuri atbilda šādiem kritērijiem:

1. bezdarbnieks nav iepriekš ieguvis profesionālo kvalifikāciju;
2. iepriekš iegūta profesionālā kvalifikācija vai profesionālā pieredze nav pieprasīta darba tirgū, t.i., nav iekļauta apmācību sarakstā vai Aģentūras filiālēs administratīvajā teritorijā nav reģistrētu atbilstošu vakanču pēdējo trīs mēnešu laikā;
3. iepriekš iegūta profesionālā kvalifikācija neatbilst attiecīgai profesijai noteiktajām prasībām;
4. bezdarbnieks zaudējis profesionālās prasmes, jo nav strādājis iegūtajā profesijā vismaz pēdējos trīs gadus;
5. veselības stāvokļa dēļ turpmāk nevar būt nodarbināts iegūtajā profesijā.

*Tabula Nr.1*

*Izglītības iestāžu un izglītības programmu saraksts*

|  |  |  |  |  |  |
| --- | --- | --- | --- | --- | --- |
| **Profesionālās izglītības iestādes nosaukums** | **Profesionālās kvalifikācijas nosaukums** | **Izglītības programmas kopējais mācību stundu skaits** | **Maksimālais apmācāmo cilvēku skaits grupā** | **Izglītības programmās uzsākušo dalībnieku skaits** | **Pabeigušo skaits** |
| **Rīgas reģions** | | | |  |  |
| **Rīgas 3.arodskola** | *Gāzmetinātājs* | 480 | 12 | - | - |
| *Rokas lokmetinātājs (MMA)* | 480 | 12 | 8 | 6 |
| *Lokmetinātājs metināšanā ar mehanizēto iekārtu inertās gāzes vidē (MIG)* | 480 | 12 | 12 | 8 |
| *Lokmetinātājs metināšanā ar mehanizēto iekārtu aktīvās gāzes vidē (MAG)* | 480 | 12 | 12 | 12 |
| *Lokmetinātājs metināšanā ar volframa elektrodu inertās gāzes vidē (TIG)* | 480 | 12 | 12 | 7 |
| Plānotais apmācāmo cilvēku skaits - 60 | | | | Kopā - 44 | Kopā - 33 |
| ***Sociālās integrācijas valsts aģentūras* (SIVA) Jūrmalas profesionālā vidusskola** | *Konditora palīgs* | 480 | 12 | 23 | 16 |
| *Datorsistēmu tehniķis* | 960 | 12 | 24 | 18 |
| Plānotais apmācāmo cilvēku skaits - 48 | | | | Kopā - 47 | Kopā 34 |
| **Zemgale** | | | |  |  |
| **Jelgavas Amatu vidusskola** | *Drēbnieks* | 640 | 12 | 15 | 13 |
| *Maiznieks* | 640 | 12 | 20 | 17 |
| *Šuvējs* | 480 | 12 | 5 | 4 |
| Plānotais apmācāmo cilvēku skaits - 48 | | | | Kopā - 40 | Kopā - 34 |
| **Kurzeme** | | | |  |  |
| **Profesionālās izglītības kompetences centrs (PIKC) "Kandavas Valsts lauksaimniecības tehnikums"** | *Autoatslēdznieks* | 640 | 12 | 9 | 4 |
| Plānotais apmācāmo cilvēku skaits - 20 | | | | Kopā - 9 | Kopā - 4 |
| **Saldus Profesionālā vidusskola** | *Galdnieka palīgs* | 480 | 12 | 12 | 11 |
| *Viesmīlības pakalpojumu speciālists* | 960 | 12 | 12 | 9 |
| Plānotais apmācāmo cilvēku skaits - 24 | | | | Kopā - 24 | Kopā - 20 |
| Plānotais apmācāmo cilvēku skaits - 200 | | | | Kopā - 164 | **Kopā - 125** |

Izmēģinājumprojektā tika plānota bezdarbnieku iesaiste visos Latvijas reģionos. Līdz ar to sākotnēji tika paredzēta arī Barkavas profesionālās vidusskolas iesaiste tālākizglītībā, tomēr bezdarbnieku iesaiste šajā izglītības iestādē nenotika neakreditētu profesionālās tālākizglītības programmu dēļ. Citas izglītības iestādes iesaiste Latgalē netika īstenota, jo laikā, kad vēl tika lemts par iespējamajiem pretendentiem, reģionā nebija atbilstošu valsts vai pašvaldību izglītības iestāžu (ar veiktu ERAF materiāltehniskās bāzes ieguldījumu), kas īstenotu Labklājības ministrijas Apmācību komisijas sarakstā esošās izglītības programmas.

Tālākizglītības programmu apguvē tika iesaistīti 164 bezdarbnieki (*ziņojuma 3.sadaļā ir sniegta informācija par konstatētajām problēmām, kas liedza sasniegt rezultatīvā rādītāja izpildi*). Bezdarbnieki visvairāk izvēlējās šādas profesijas:

* Datorsistēmu tehniķis – 24 bezdarbnieki,
* Konditora palīgs – 23,
* Maiznieks - 20 ( sīkāk skat. tabulā Nr.1).

Tālākizglītības apguvi dažādu iemeslu dēļ pārtrauca 39 bezdarbnieki jeb 24 % (10 bezdarbnieki pārtrauca dalību, jo iekārtojās darbā; 16 bezdarbnieki – veselības stāvokļa dēļ; 13 bezdarbnieki – līgumu pārkāpumu dēļ). Izmēģinājumprojektā iesaistīto dalībnieku sastāvs, t.sk. sadalījumā pēc dzimuma, ir atspoguļots 2.tabulā.

Izmēģinājumprojekta visu bezdarbnieku grupu iesaiste tika finansēta Eiropas Sociālā fonda projekta „Bezdarbnieku un darba meklētāju apmācība Latvijā - 2” ietvaros. Papildus ir nepieciešams minēt, ka Aģentūra, veicot jauniešu reģistrāciju, nodrošināja, ka vieni un tie paši jaunieši bezdarbnieki netika iesaistīti gan izmēģinājumprojektā, gan Eiropas Savienības fondu darbības programmas „Izaugsme un nodarbinātība” 7.2.1.SAM “Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi Jauniešu garantijas ietvaros” aktivitātē. Tāpat arī izmēģinājumprojektam un minētajai aktivitātei bija atšķirīgi uzsākšanas termiņi (2014. gada 19. janvāris un 2014. gada 1. jūnijs).

Izmēģinājumprojekts tika finansēts Eiropas Sociālā fonda projekta „Bezdarbnieku un darba meklētāju apmācība Latvijā - 2” ietvaros, tā faktiskās mācību un stipendiju izmaksas uz 2014. gada 31. decembri veidoja **203 023,92 *euro.***

*Tabula Nr.2*

*Profesionālās tālākizglītības ieguvē izmēģinājumprojektā iesaistītie bezdarbnieki sadalījumā pa vecuma grupām un dzimumiem.*

|  |  |  |  |  |  |  |
| --- | --- | --- | --- | --- | --- | --- |
| **Mērķa grupa** | **Bezdarbnieku skaits, kuri iesaistījās**  **projektā (uzsāka profesionālo izglītību) faktiskā izpilde** | **Mērķa grupu dalībnieku īpatsvars no aktivitātē faktiski uzsākušo kopējā skaita %** | **Iesaiste sadalījumā pēc dzimuma** | | | |
| **sievietes** | | **vīrieši** | |
| **skaits** | **% no faktiski uzsākušo skaita** | **skaits** | **% no faktiski uzsākušo skaita** |
| **Jaunieši bezdarbnieki un darba meklētāji (15 - 24)** | 27 | 16,5 | 7 | 26 | 20 | 74 |
| **Pieaugušie bezdarbnieki un darba meklētāji (25-54)** | 128 | 78 | 60 | 47 | 68 | 53 |
| **Bezdarbnieki un darba meklētāji (55+)** | 9 | 5,5 | 5 | 56 | 4 | 44 |
| **KOPĀ** | 164 | - | 72 | 44 | 92 | 56 |

No profesionālās tālākizglītības programmas apguvē iesaistītajiem bezdarbniekiem 29 % bija ar iegūtu pamata izglītību, no kuriem 48 % bija jaunieši. Līdz ar to šiem jauniešiem bija iespēja iegūt pirmo profesionālo izglītību. Tāpat 31 % no iesaistītajiem bezdarbniekiem bija ar iegūtu vispārējo izglītību, 32 % ar profesionālo izglītību un 8 % ar augstāko izglītību.

*Tabula Nr.3*

*Bezdarbnieku sadalījums pa izglītības līmeņiem*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Mērķa grupa** | **Bezdarbnieku, kuri iestājas projektā, izglītības līmenis** | | | | | | | | | |
| **Nav dokumentāri apliecināta** | | **Sākumskolas vai pamata (ISCED1un ISCED2)** | | **Vidējā un vidējā profesionālā (ISCED3)** | | **Pēc vidējā (ISCED4)** | | **Augstākā (ISCED5 un ISCED6)** | |
| skaits | % no faktiski uzsākušo skaita | skaits | % no faktiski uzsākušo skaita | skaits | % no faktiski uzsākušo skaita | skaits | % no faktiski uzsākušo skaita | skaits | % no faktiski uzsākušo skaita |
| **Jaunieši bezdarbnieki un darba meklētāji (15 - 24)** | 0 | 0 | 13 | 48 | 14 | 52 | 0 | 0 | 0 | 0 |
| **Bezdarbnieki un darba meklētāji (25-54)** | 0 | 0 | 35 | 27 | 76 | 59 | 6 | 5 | 11 | 9 |
| **Bezdarbnieki un darba meklētāji (55+)** | 0 | 0 | 0 | 0 | 7 | 78 | 0 | 0 | 2 | 22 |
| **KOPĀ** | 0 | 0 | 48 | 29 | 97 | 59 | 6 | 4 | 13 | 8 |

Lai nodrošinātu sabiedrību ar aktuālu informāciju par izmēģinājumprojekta īstenošanas uzsākšanu, 2014. gada 21. februārī Aģentūras mājaslapā tika publicēta ar izmēģinājumprojektu saistīta informācija. Bezdarbnieki tika informēti, ka, atšķirībā no bezdarbnieku profesionālajā un neformālajā izglītībā izmantotās kuponu metodes, izmēģinājumprojektā grupu komplektēšanu veiks Aģentūra sadarbībā ar izglītības iestādēm. Bezdarbniekiem arī tika sniegta informācija par izmēģinājumprojekta izglītības iestādēm.

Papildus izglītības iestādēs tika sagatavots un izvietots informatīvais materiāls, lai informētu sabiedrību par to, ka izmēģinājumprojekts tiek īstenots ar ESF atbalstu. Aktuālā informācija tika izvietota un uzturēta Aģentūras mājaslapā, klientiem bezdarbniekiem sniegta informācija individuālajās konsultācijās un informatīvajās dienās.

Tālākizglītības kvalitātes izvērtēšanas un apmierinātības noteikšanas nolūkos, izlases veidā tika veikta izmēģinājumprojektā iesaistīto personu apmierinātības viedokļa noskaidrošana. Bezdarbnieku anonīmās aptaujas tika nodrošinātas brīdī, kad izmēģinājumprojekta īstenošanas personāls pārraudzīja tālākizglītības procesa īstenošanu izglītības iestādēs. Klientu aptaujas veiktas 5 izglītības iestādēs, kopā aptaujāti 141 bezdarbnieks, kuri bija iesaistīti 12 izglītības programmu apguvē.

Bezdarbnieku vērtējums:

* Tālākizglītības programmu satura novērtējums: ļoti labu vai labu novērtējuši 85 % bezdarbnieku.
* Iegūto zināšanu/ prasmju novērtējums konkurētspējai darba tirgū - kā ļoti labi un labi vērtējuši 77 % aptaujāto bezdarbnieku.
* Pedagogu un mācību vielas pasniegšanas prasmi kā ļoti labu un labu vērtējuši 88 % aptaujāto. Praktisko nodarbību (prakses) vērtējums: ļoti labi un labi – 85 % aptaujāto.
* Mācību aprīkojumu kā ļoti labu vai labu – 89 % novērtējuši aptaujātie bezdarbnieki.

# 3. Izmēģinājumprojektā konstatētās problēmas

Analizējot izmēģinājumprojektu, tika konstatētas atsevišķas problēmas attiecībā uz bezdarbnieku iesaisti, kā arī izglītības iestāžu iespējām un ieinteresētību piedalīties izmēģinājumprojektā, kā rezultātā netika sasniegts plānotais rezultatīvais rādītājs bezdarbnieku iesaistē.

2014. gada 6. februāra Aģentūras organizētā informatīvā pasākuma ietvaros, iesaistīto izglītības iestāžu pārstāvji vērsa uzmanību uz to, ka ārējie normatīvie akti nenosaka izglītības iestāžu pasniedzēju samaksas apmēru pieaugušo izglītības programmu īstenošanā. Līdz ar to viņu skatījumā tiek kavētas pilnvērtīgas izglītības iestāžu iespējas iesaistīties bezdarbnieku izglītībā.

Atšķirībā no privātajām izglītības iestādēm valsts un pašvaldību izglītības iestādes nevar nodrošināt nepārtrauktu tālākizglītības programmu apguvi visa gada garumā, jo mācību darbs tiek organizēts semestros un vasaras sezona tiek atvēlēta atvaļinājumiem. Atteikumu par bezdarbnieku iesaisti vasaras mēnešos Aģentūras filiālēm iesniedza Rīgas 3.arodskola un Kandavas Valsts lauksaimniecības tehnikums, pamatojoties uz plānotajiem pasniedzēju atvaļinājumiem un nelietderību iesaistīt izglītības procesā citus pasniedzējus, jo uzskata, ka tas nav mērķtiecīgi un nevar nodrošināt mācību procesa kvalitāti. Tāpat jūnija mēnesis ir ļoti intensīvs pamatslodzes mācību darbs izglītības iestādēs, kas saistīts ar sesijas eksāmeniem, praktiskām mācībām, konsultācijām, gatavošanos centralizētiem profesionālās kvalifikācijas eksāmeniem u.c., kuri notiek jūnija pēdējā nedēļā, kā rezultātā ir paaugstināta pedagogu noslogotība.

Filiālēm bija grūtības atrast bezdarbniekus, kuri būtu ar mieru uzsākt mācības ārpus viņu apdzīvotajām administratīvajām teritorijām. Bezdarbniekiem tika piedāvāta iespēja dzīvot izglītības iestāžu kopmītnēs, bet neviens neizmantoja šo iespēju, jo apmācāmie nevēlējās dzīvot šķirti no savām ģimenēm. Jāpiebilst, ka izmēģinājumprojekta laikā netika piemērots mobilitātes atbalsta pasākums.

Komplektējot izglītojamo grupas, Aģentūra centās respektēt arī bezdarbnieka vēlmi attiecībā uz apgūstamo profesiju, taču vienlaikus saskārās ar grūtībām to salāgot ar izmēģinājumprojektā pieejamajām (piemēram, šuvēja profesiju, kas pakāpeniski sāk zaudēt savu popularitāti darba tirgū, izvēlējās tikai 5 bezdarbnieki).

Visbeidzot, lai izpildītu izmēģinājumprojekta plānoto rādītāju, bezdarbnieku atlasēs nācās iesaistīt klientus no Aģentūras filiālēm, kuras sākotnēji nebija plānots iesaistīt izmēģinājumprojektā. Piemēram, Rīgas reģionālajā filiālē piesaistīti 4 bezdarbnieki no Ogres, Saldus un Siguldas filiālēm. Tukuma filiālē - 3 bezdarbnieki no Dobeles, Jūrmalas un Talsu filiālēm. Savukārt attāluma dēļ (starp filiālēm un mācību iestādēm) sadarbības iespējas ar citām filiālēm bija ierobežotas.

# 4. Uz pieprasījumu virzīta pakalpojuma sniegšana

PB pētījumā tika norādīts, ka profesionālās izglītības programmas sniedz labus rezultātus gan nodarbinātības, gan darba ienākumu veidā, ja salīdzina ar tiem bezdarbniekiem, kas neiesaistās profesionālās izglītības programmu apguvē.

Objektīvu izmēģinājumprojekta efektivitātes izvērtējumu, t.sk., salīdzinot šo pieeju (izmēģinājumprojektā netika piemērota apmācību kuponu metode un bezdarbnieku grupu komplektāciju veica Aģentūra sadarbībā ar izglītības iestādēm) ar „apmācību kuponu” sistēmas metodi (bezdarbnieku tālākizglītībā ieviesta kopš 2011. gada, kurā Aģentūra neveic grupu komplektāciju, bet gan bezdarbniekam izsniedz kuponu dalībai atbilstošā programmā), varēs veikt tikai pēc tam, kad būs pagājuši vismaz 6 mēneši pēc tālākizglītības programmu apguves jeb pēc 2015. gada jūnija, jo pēdējā bezdarbnieku grupa mācības pabeidza 2014. gada decembrī (papildus informatīvais ziņojums attiecībā uz izmēģinājumprojekta efektivitātes izvērtējumu nav plānots).

Jāpiebilst, ka Aģentūras statistika līdz 2014. gada 31. decembrim uzrāda, ka pirmo 6 mēnešu laikā pēc izglītības apguves darbā iekārtojās 55 bezdarbnieki, kas sastāda 33.5% no izmēģinājumprojektā iesaistītajiem 164 bezdarbniekiem. 47 bezdarbnieki jeb 28.6% joprojām atrodas Aģentūras uzskaitē.

Atbilstoši PB pētījuma atziņām apmācību kuponu sistēmas darbībā svarīgākais ir pareizi noteikti un iestrādāti stimuli apmācību pakalpojumu sniedzējiem – gan privātajiem, gan publiskajiem, lai tiem būtu motivācija būt elastīgākiem un sniegt pēc iespējas kvalitatīvāku pakalpojumu. Kopumā daudzas Eiropas Savienības dalībvalstis pāriet uz pakalpojumu kuponu sistēmām (pieprasījuma virzītu, nevis piedāvājuma virzītu izglītības īstenošanu), jo tā labāk un ātrāk reaģē uz darba tirgus izmaiņām, nodrošina pastāvīgu motivāciju pakalpojumu sniedzējam nodrošināt augstu kvalitāti un plašu piedāvājumu.

Fiksētas kuponu vērtības noteikšana Ministru kabineta 2011. gada 25. janvāra noteikumos Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (*grozījumu projekts izsludināts 27.11.2014. Valsts sekretāru sanāksmē, VSS-1072*) Aģentūrai ļaus atteikties no publiskā iepirkuma organizēšanas, mainot arī maksājuma nosacījumus izglītības iestādēm (paredzot arī pēcapmaksas piemērošanu par darbā iekārtošanās rezultātiem), līdz ar to stiprinot arī uz nodarbinātību balstītu principu ievērošanu bezdarbnieku izglītības apguvē.

Ņemot vērā PB ieteikumus, nepieciešams ir radīt vidi, kurā starp skolām veidojas savstarpējā konkurence par iespēju piedāvāt tālākizglītības pakalpojumus (galvenais ir klients, kam ir jāsaņem pakalpojums) un veicināt gan valsts, gan privāto izglītības iestāžu gatavību piedalīties Aģentūras pasākumos. Tāpat kā privātajām, arī valsts izglītības iestādēm Aģentūras organizētajā profesionālās tālākizglītības programmu apguvē būtu nepieciešams piemērot kuponu sistēmas pieeju (Aģentūras klients saņem kuponu un izvēlas izglītības iestādi, Aģentūra nekomplektē grupas), vienlaikus novēršot tos šķēršļus, kas konstatēti valsts vai pašvaldību izglītības iestādēm, kuru dēļ tās neiesaistās bezdarbnieku tālākizglītībā, tajā skaitā – kuros gadījumos tām ir izdevīgāk iznomāt savu mācību bāzi privātajām iestādēm vai šo skolu skolotājiem sniegt savus pakalpojumus privātajām skolām un kādā apmērā tas notiek.

Visbeidzot, svarīgi ir gūt apstiprinājumu tam, ka tālākizglītības programmu kvalitāte (eksāmenu rezultāti) valsts izglītības iestādēs neatšķiras no privāto izglītības iestāžu piedāvātās. Tomēr objektīvu eksāmenu rezultātu izvērtēšanu ir problemātiski veikt, jo profesionālās izglītības jomā nav noteikta viena - centralizēta – eksaminācijas komisija. Pašreiz katra izglītības iestāde var pati izveidot eksaminācijas komisiju no vērtētājiem, kas atbilst vispārīgajiem kritērijiem, tomēr tas izraisa situāciju, kad, iespējams, viena līmeņa sniegums dažādās izglītības iestādēs tiek novērtēts dažādi.

Nozaru ekspertu padomēs nepieciešamība pēc centralizētas eksāmena vērtēšanas komisijas profesionālajā izglītībā ir apzināta, tomēr nav zināmi termiņi, kad līdz vienotai sistēmai valsts līmenī varētu nonākt.

# 5. Turpmākā rīcība

Ņemot vērā nepieciešamību pēc pilnvērtīgas valsts izglītības iestāžu infrastruktūras izmantošanas un nepieciešamību pēc kvalitatīvas izglītības veicināšanas bezdarbniekiem, darba meklētājiem un bezdarba riskam pakļautajām personām, kā arī pieaugušo tālākizglītības sekmēšanas, tālāk ir aprakstītas darbības izmēģinājumprojektā identificēto nepilnību novēršanai.

Izmēģinājumprojektā tika iesaistītas ERAF pirmās atlases kārtas ietvaros renovētās profesionālās izglītības iestādes, kuru ERAF projektu īstenošana noritēja līdz 2013. gada 31. decembrim, t.sk. iegādāts nepieciešamais aprīkojums, savukārt ERAF otrās atlases kārtas projekti ilgst līdz 2015. gada oktobrim, un uz šīm PII izmēģinājumprojekts netika attiecināts. Tādējādi vēl aizvien pastāv ierobežotas ERAF izglītības iestāžu izvēles iespējas, jo Labklājības ministrijas Apmācību komisijas sarakstos kopš izmēģinājumprojekta uzsākšanas brīža nav iekļautas papildus tālākizglītības programmas, kas sakristu ar ERAF pirmās atlases kārtas ieguldījumus saņēmušajām PII tālākizglītības programmām (komisija lēmumu par jaunu programmu iekļaušanu pieņem, balstoties uz tautsaimniecības nozaru attīstības prognozēm, darba devēju aptaujām, Aģentūras datu bāzē reģistrēto vakanču skaitam u.c.).

Līdz ar to bezdarbnieku tālākizglītības apguvi kopā ar privātajām izglītības iestādēm un valsts un pašvaldību dibinātajām profesionālās izglītības iestādēm, kuru infrastruktūras uzlabošana veikta no ERAF līdzekļiem, lietderīgāk ir īstenot arī visos profesionālās izglītības kompetences centros – PIKC (plašāks tālākizglītības programmu piedāvājums, kas sakrīt ar Labklājības ministrijas apmācību sarakstā esošajām, kā arī ir pieprasītākas attiecībā uz bezdarbnieku izteiktajām vēlmēm), neatkarīgi no tā, vai tur ir vai nav veikti ERAF ieguldījumi.

Lai veicinātu sociālās atstumtības riskam pakļauto bezdarbnieku (piemēram, ilgstošos bezdarbniekus, bezdarbniekus vecumā virs 50 gadiem), kuriem darba tirgū būs jāuzturas vēl samērā ilgi, bet vienlaikus ir paaugstināts ilgstošā bezdarba risks, iesaisti tālākizglītībā, nepieciešams ir uzsākt izmēģinājumprojekta 2.kārtas īstenošanu.

Vienlaikus minēto bezdarbnieku problēmgrupu tālākizglītības apguve ir jāorganizē kopā ar izglītības iestāžu audzēkņiem (izvērtējot pedagogu kvalifikāciju, programmu stundu skaitu, mācību grupu lielumu utt.). Apmācot bezdarbniekus mācību grupās, tiktu nodrošināta tālākizglītības programmu apguve nepārtraukti jeb visa mācību gada ietvaros. Tas savukārt nozīmētu to, ka mācību viela tiktu apgūta pa dienu, kas sakrīt ar darba laiku, tādējādi atvieglojot Aģentūras personālsastāva iespējas veikt bezdarbnieku uzraudzību un kontroli, kā arī mazinot riskus bezdarbnieku iesaistei ēnu ekonomikas aktivitātēs. Pašlaik PIKC jau tiek izglītoti pieaugušie līdz 29 gadu vecumam.

Vienlaikus, lai veicinātu bezdarbnieku mobilitāti un nodrošinātu iespēju sasniegt izglītības iestādes, izmēģinājuma 2.kārtā būtiski nodrošināt atbalstu reģionālajai mobilitātei (finansēšanas kārtību veikt saskaņā ar 2014. gada 23. decembra Ministru kabineta noteikumiem Nr.836 “Darbības programmas "Izaugsme un nodarbinātība" 7.1.1.specifiskā atbalsta mērķa "Paaugstināt bezdarbnieku kvalifikāciju un prasmes atbilstoši darba tirgus pieprasījumam" īstenošanas noteikumi”).

Atbilstoši iepriekš minētajām nepilnībām un to iespējamām novēršanas darbībām, kā arī atbilstoši informatīvā ziņojuma mērķim, 2015. gadā plānots:

1. Uzsākt izmēģinājumprojekta 2.kārtu, iesaistot 200 bezdarbniekus valsts un pašvaldību dibinātās profesionālās izglītības iestādēs, kuru infrastruktūras uzlabošana ir veikta no ERAF līdzekļiem, un PIKC (izmēģinājumprojekta 2.kārtu finansējot Eiropas Savienības fondu darbības programmas "Izaugsme un nodarbinātība" 7.1.1. specifiskā atbalsta mērķa "Paaugstināt bezdarbnieku kvalifikāciju un prasmes atbilstoši darba tirgus pieprasījumam" ietvaros).
2. Izmēģinājumprojekta 2.kārtā iesaistīt bezdarbniekus, kuri vairāk pakļauti kādam sociālās atstumtības riskam, piemēram, ilgstošos bezdarbniekus, bezdarbniekus vecumā virs 50 gadiem, kuriem darba tirgū būs jāuzturas vēl samērā ilgi, bet vienlaikus ir paaugstināts ilgstošā bezdarba risks. Grupu komplektāciju veikt identiski izmēģinājumprojekta 1.kārtas pieejai, vienlaikus Aģentūrai piesaistot papildus karjeras konsultantus izmēģinājumprojekta 2.kārtas dalībniekiem, lai palīdzētu veiksmīgāk izvēlēties profesiju un mazinātu mācību pārtraukšanas risku.
3. Nodrošināt vienlīdzīgus nosacījumus visām izglītības iestādēm piedalīties bezdarbnieku profesionālajā tālākizglītībā.

Labklājības ministrija piedāvā veikt šādas turpmākās rīcības:

Labklājības ministrijai sadarbībā ar Izglītības un zinātnes ministriju:

1. līdz 2015. gada 1. jūlijam nepieciešamības gadījumā izstrādāt un noteiktā kārtībā iesniegt izskatīšanai Ministru kabinetā tiesību aktu projektus, lai nodrošinātu izmēģinājumprojekta 2.kārtas īstenošanu.
2. līdz 2015. gada 1. septembrim uzsākt izmēģinājumprojekta 2.kārtas īstenošanu, nodrošinot sociālās atstumtības riskam pakļauto grupu bezdarbnieku iesaisti noteiktās profesionālās tālākizglītības programmās profesionālās izglītības kompetences centros.
3. ņemot vērā izmēģinājumprojekta 2.kārtas rezultātus līdz 2016. gada 1. martam izstrādāt un noteiktā kārtībā iesniegt izskatīšanai Ministru kabinetā informatīvo ziņojumu par turpmāko rīcības modeli profesionālās tālākizglītības programmu īstenošanai sociālās atstumtības riskam pakļauto grupu bezdarbniekiem, tai skaitā par nepieciešamajiem grozījumiem normatīvajos aktos.
4. veikt izvērtējumu par bezdarbnieku profesionālās tālākizglītības programmu sarakstā esošo programmu īstenošanas iespējām PIKC.
5. **Aģentūras kapacitātes ietvaros organizēt informatīvos pasākumus izglītības iestādēs par izmēģinājumprojekta 2.kārtas īstenošanu un mērķa grupas iesaisti, t.sk. PIKC personāla atalgojuma un administratīvo jautājumu risinājumiem.**

**Pielikums**

Norise:

Izmēģinājumprojekts tika īstenots saskaņā ar:

* Bezdarbnieku un darba meklētāju atbalsta likumu;
* Izglītības likumu;
* Profesionālās izglītības likumu;
* Ministru kabineta 2007. gada 30. oktobra noteikumiem Nr.732 „Noteikumi par darbības programmas ”Cilvēkresursi un nodarbinātība” papildinājuma apakšaktivitātes bezdarbnieku un darba meklētāju apmācība” pirmo un otro kārtu”;
* Ministru kabineta 2009. gada 3. marta noteikumiem Nr.212 „Noteikumi par bezdarbnieku stipendiju profesionālās apmācības, pārkvalifikācijas un kvalifikācijas paaugstināšanas laikā un neformālās izglītības ieguves laikā”.
* Ministru kabineta 2011. gada 25. janvāra noteikumiem Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” (turpmāk – MK noteikumi Nr.75);
* Nodarbinātības valsts aģentūras 2014. gada 6. janvārī apstiprināto iekšējo normatīvo aktu Nr.1 Pilotprojekta „Profesionālās tālākizglītības programmu īstenošana bezdarbniekiem valsts vai pašvaldību dibinātās izglītības iestādēs” organizēšanas iekšējie noteikumi;
* Nodarbinātības valsts aģentūras Kvalitātes vadības sistēmas rokasgrāmatas 4.2.36. nodaļu „Pilotprojekts „Profesionālās tālākizglītības programmu īstenošana bezdarbniekiem valsts vai pašvaldību dibinātās izglītības iestādēs”;

Izglītības programmas:

Izmēģinājumprojekta profesionālās tālākizglītības programmas tika piemērotas atbilstoši Labklājības ministrijas Apmācību komisijas apmācību jomu un profesiju sarakstam, kurās nepieciešams veikt bezdarbnieku apmācību, pārkvalifikāciju un kvalifikācijas paaugstināšanu 2014. gadā.

Atbilstoši MK noteikumi Nr.75 22.punktam apmācību jomu, izglītības programmas, profesijas un sociālās un profesionālās pamatprasmes, kurās atbilstoši darba tirgus pieprasījumam un tautsaimniecības nozaru attīstības prognozēm nepieciešams veikt bezdarbnieku, darba meklētāju un bezdarba riskam pakļauto personu apmācību, kā arī konkurētspējas paaugstināšanas pasākumu tematiskās jomas ne retāk kā reizi gadā nosaka labklājības ministra izveidota komisija. Komisijas sastāvā iekļauj Labklājības ministrijas, Ekonomikas ministrijas, Izglītības un zinātnes ministrijas, aģentūras, Latvijas Pašvaldību savienības, Latvijas Darba devēju konfederācijas, Latvijas Brīvo arodbiedrību savienības, kā arī, ja nepieciešams, citu kompetento valsts, pašvaldību, augstākās izglītības un zinātnes institūciju vai biedrību un nodibinājumu pārstāvjus un ekspertus.

Finansēšana:

Nodarbinātības valsts aģentūra viena bezdarbnieka tālākizglītības izmaksas sedza, piemērojot MK noteikumu Nr.75 45.punktā noteiktās apmācību izmaksas, kas tiek noteiktas, Ministru kabineta 2007. gada 2. oktobra noteikumu Nr.655 „Noteikumi par profesionālās izglītības programmu īstenošanas izmaksu minimumu uz vienu izglītojamo” 3.pielikumā noteikto koeficientu reizinot ar šādām bāzes vērtībām:

1. pirmā kvalifikācijas līmeņa profesionālās tālākizglītības programmām ar mācību ilgumu 480 mācību stundas – 533,58 *euro*;
2. otrā kvalifikācijas līmeņa profesionālās tālākizglītības programmām ar mācību ilgumu 480 mācību stundas – 533,58 *euro* vai ar mācību ilgumu 640 mācību stundas – 711,44 *euro*;
3. trešā kvalifikācijas līmeņa profesionālās tālākizglītības programmām ar mācību ilgumu no 960 līdz 1280 mācību stundām – 1067,15 *euro*.

Labklājības ministrs U.Augulis

18.03.2015.

3 347

R. Brīdaks

67021511, [Raimonds.Bridaks@lm.gov.lv](mailto:Raimonds.Bridaks@lm.gov.lv)